送韓臨亨提舉
作者：呂本中
朝代：宋

paragraphs: 君有千里行，我獨留此居。
君行赴何許，沅江隔重湖。
我留此山中，欲去尚躊躇。
沅江道里僻，罷民待君蘇。
君亦憐其民，溼沫勤喣濡。
涼風促君斾，小雨膏君車。
漸去囂塵遠，及此夏景初。
野色望行路，東門初首涂。
風土日已好，誰能懷舊廬。
舉手謝拘束，有若縱壑魚。
路逢舊交游，相見問何如。
道我且貧病，因風時寄書。